二月芳草碧寄吳中故人
作者：周端臣
朝代：宋

paragraphs: 二月芳草碧，江南新燕來。
撫茲良歲時，佳人安在哉。
佳人棄我去，杳在天之涯。
天涯望不極，叢愁結中懷。
翠觴不成歡，玉琴有餘哀。
西湖春事深，林花爲誰開。
折花無所贈，三嗅空徘徊。
樓前東流水，湛湛生綠苔。
去波日千里，還繞姑蘇臺。
憑水寄我思，旦暮腸九回。